Elisabeth Arnold (RV), 2004-11-18:
Når man første gang læser det her forslag, bliver man jo desværre, må jeg sige til SF, nødt til at trække lidt på smilebåndet, fordi der står: et forslag om bedre straffe.
Hvad betyder det nu?
Skal det brød, der serveres, når man er kommet på vand og brød, være af bedre kvalitet, skal fodlænkerne være pudsede, eller hvad?
Hvad er det egentlig, det handler om?
Det er et beslutningsforslag, som nærmest har karakter af et egentligt program, et helt arbejdsprogram, et regeringsprogram eller et valgprogram.
Det er ikke nogen bebrejdelse, det er bare en beskrivelse af, at det her beslutningsforslag har en meget, meget generel karakter.
Vi er i Det Radikale Venstre enige i langt det meste af, hvad der står i programmet, og vi kan også godt se, hvor inspirationen kommer fra, og det er fra det besøg, som Retsudvalget og Integrationsudvalget for et par år siden aflagde i Canada og fra de erfaringer, man har fra den canadiske kriminalforsorg, med at bringe recidivfrekvensen ned.
Meget af det handler jo om, hvordan vi undgår, at de, der har været i fængsel i en vis periode, bagefter falder tilbage til ny kriminalitet.
Når man hører ministerens svartale, hvor hun siger, at forslaget er unødvendigt, ja, så må man altså tage sig til hovedet.
Der er i øjeblikket en recidivfrekvens, som er tårnhøj, der er alenlange ventelister til fængslerne, aldrig har så mange skullet vente så længe på at komme i fængsel, der er kolossalt mange dømte, der står og venter på at komme i fængsel.
Der er så stoppet, så fyldt i fængslerne, at man ikke kan flytte rundt på fangerne, når de har brug for at skulle afsone i særlige afdelinger for enten narkotikaafvænning eller for alkoholafvænning eller for stærke eller svage fanger og alle de forskellige grupper, vi har.
Så selve det, at man udnytter kapaciteten til det alleralleryderste gør jo, at kriminalforsorgen ikke kan fungere efter hensigten.
Det, der er det fine ved den canadiske model, er jo, at første gang en ung kriminel – ikke kører uden cykellygte, må jeg sige til hr. Helge Adam Møller – bliver dømt til en fængselsstraf af en vis varighed, så siger fængselspersonalet til den unge, der kommer ind: Dig vil vi ikke se igen!
Det er simpelt hen et signal om, at vi skal prøve at undgå, at du kommer tilbage i fængslet.
Når du er færdig her hos os, så kommer du ud med en ringere sandsynlighed for komme tilbage igen, end det måske var tilfældet for 5 år siden.
Vi skal finde ud af, hvorfor du er her.
Er det, fordi du er for ubegavet?
Er det, fordi du er for dårligt uddannet?
Er det, fordi du er kommet i dårligt selskab?
Er det, fordi du har haft en kriminel familie, som har sporet dig ind på noget galt?
Eller er det, fordi du på anden måde har brug for at få at vide, at det, du har lavet, virkelig er noget skidt, og det er du rigtig dårlig til, for hvis du var en god kriminel, så havnede du ikke i fængsel, så blev du slet ikke fanget?
Er du voldelig?
Er det det, der er dit problem?
Er du misbruger?
Der er masser af måder, hvorpå man kan finde ud af, hvorfor den pågældende person ender i fængslet, og det er selvfølgelig kriminalforsorgens allerfornemste opgave at finde ud af det.
Når man nu alligevel har fat i vedkommende, og vedkommende skal være frihedsberøvet, lad os dog så i det mindste foretage os noget fornuftigt med vedkommende, så personen ikke begår ny kriminalitet og kommer ind igen.
Hvis det var sådan, at den danske kriminalforsorg fungerede, ville jeg være tilfreds, så ville det være godt.
Det, der i virkeligheden er understrømmen i det forslag, der ligger her, er, at det skal være meningen, at man skal undgå, at folk kommer tilbage igen.
Det kan godt være, at ministeren siger en masse pæne ting om, at det sandelig også er hendes mening, men det er bare ikke det, der ses.
Det er altså ikke det, der er virkeligheden.
Virkeligheden er, at flere og flere venter på at komme i fængsel, og masser af dem, der kommer ind i fængslet, kommer tilbage igen og tilbage igen og tilbage igen.
Alle de smukke intentioner drukner i regeringens ønske om højere straffe og om at spare på alt muligt, herunder også på kriminalforsorgens ressourcer.
Det Radikale Venstre synes, at det her er et ganske udmærket forslag.
Vi støtter det og vil også fremover støtte debatten om, hvordan vi får en bedre kriminalforsorg.